มหกรรม Thailand E-Commerce Expo 2022  กระตุ้นเศรษฐกิจยุคโควิดด้วยการค้าออนไลน์
นางรวีพรรณ ช้างเย็นฉ่ำ รองอธิบดีกรมพัฒนาธุรกิจการค้า เปิดเผยว่า ปัจจุบัน E-Commerce กลายเป็นช่องทางการตลาดและการซื้อขายสินค้าออนไลน์ที่ได้รับความนิยมมากขึ้น ผู้ประกอบการฝปรับตัวให้ทันต่อสถานการณ์ กรมฯ จึงเตรียมจัดมหกรรม Thailand E-Commerce Expo 2022 ตลอดจนจัดทำแนวทางการส่งเสริมผู้ประกอบการ ซึ่งประกอบด้วย การสร้างและพัฒนาผู้ประกอบการให้ใช้ e-Commerce ผ่านการจัดอบรมหลักสูตรปั้นนักค้าออนไลน์ขั้นเทพ การยกระดับผู้ประกอบการธุรกิจ e-Commerce ด้วยการให้คำปรึกษาเชิงลึกจากผู้เชี่ยวชาญด้านพาณิชย์อิเล็กทรอนิกส์และการส่งเสริมโอกาสทางการตลาดและกระตุ้นการค้าออนไลน์ อาทิ การให้ส่วนลดค่าขนส่ง คูปองส่วนลดจากแพลตฟอร์มต่างๆ รวมถึงสินเชื่อและค่าธรรมเนียมอัตราพิเศษจากสถาบันการเงิน ซึ่งเป็นการเพิ่มช่องทางการขายและเพิ่มรายได้ให้กับผู้ประกอบการ ส่งผลให้เศรษฐกิจฐานรากเกิดการหมุนเวียน นอกจากนี้ มีผู้สนใจเข้าร่วมงานกว่า 30,000 ราย ต่อยอดผู้ประกอบการที่มีศักยภาพ 300  ราย ส่งเสริมการขายจำหน่ายสินค้าบน e-Marketplace และมีมูลค่าการซื้อขายบน e-Marketplace ในสัปดาห์แรกสูงกว่า 5,000,000 บาท ถือเป็นก้าวแรกที่สำคัญของผู้ประกอบการไทยในการจำหน่ายสินค้าผ่านช่องทางออนไลน์ และตอบโจทย์ความต้องการหรือไลฟ์สไตล์ของกลุ่มลูกค้าเป้าหมายแต่ละกลุ่มให้ดีและเร็วที่สุด